बाक्सा , 21 आगस्ट : बाक्सा जिल्लानि सिमलागुरि गामिनि बर'नि मुंदांखा थुनलाइगिरि , खन्थाइगिरि , सल'मा लिरगिरि , थुनलाइ बान्था मोनगिरि , समेस्वरि बान्था मोनगिरि , आजिरा मोन्नाय फोरोंगिरि थामहिनबा मैहुर सल'मा बिजाबनि थाखाय बयजोंबो मिबथिजानाय धरणिधर औवारिआ 72 बोसोर बैसोआव बृहस्पतिबारखालि मोनाबिलि 8.30 रिंगायाव गोजौ थै नारसिन्थायनि जाहोनाव अरायनि थाखाय बे बुहुमखौ नागारलाङो । 1948 माइथायनि 4 डिसेम्बरआव जोनोम मोन्नाय बिथां औवारिनि बिमानि मुङा दुबिबाला औवारि आरो बिफानि मुङा चन्द्रमहन औवारि । बिथां धरणिधर औवारिआ गुदि सोलोंथायखौ 1958 माइथायाव ओन्सोलनिनो लुवासुर गुदि फरायसालिआव जागायजेन्नानै गेजेर सोलोंथायखौ 1961 माइथायाव मासगाव नब'शक्ति गेजेर फरायसालिनिफ्राय उथ्रिनो हायो । बेनि उनाव 1965 माइथायाव गोजौ फरायसालि जोबथा आन्जादआव एइसजे आरो नब'शक्ति गोजौ फरायसालिनिफ्राय नैथि मासि लानानै उथ्रिसारो । गोजौ फरायसालिखौ उथ्रिसारनायनि उनाव गोजौ सोलोंथायनि थाखाय सरभगनि बनरगाव कलेजआव मुं थिसन्नानै 1966 आरो 1969 माइथायाव फारियै पिइउ आरो बिए आन्जादखौ उथ्रिसारनो हायो । मख'नो गोनांदि , बिथाङा पिइउ आन्जादखौ उथ्रिसारनायनि उनावनो 1968 माइथायनि 16 डिसेम्बरआव बासबारि गेजेर फरायसालिआव गाहाय फोरोंगिरि महरै साख्रि मावजेनो । बिए आन्जादखौ उथ्रिनायनि उनाव 1987 माइथायाव बिएड आन्जादखौ बरपेटा कलेजनिफ्राय उथ्रिसारनो हायो । बेनि उनाव बिथाङा 1997 माइथायाव एमए आन्जादखौ असमीया आयदायाव गुवाहाटी मुलुग सोलोंसालिनिफ्राय उथ्रिसारनो हाबावो । मख'नो गोनांदि , बिथां औवारिआ खामानि मावनाय गेजेर फरायसालि आरो गोजौ फरायसालि गंसे फरायसालि महरै 2007 माइथायनि 1 डिसेम्बरआव सरजाबजानायनि उनाव बिथां औवारिआ बे फरायसालिनि बिबान मोन्नाय गाहाय फोरोंगिरि महरै साख्रि मावनानै 2008 माइथायनि 31 डिसेम्बरआव आजिरा मोनो । नोजोर होथावनादि , बिथां धरणिधर औवारिआ फरायसा समनिफ्रायनो हारिनि राव , थुनलाइ , सोलो बायदि जौगानायनि थाखाय मेंनाय आरो बानाय गैयालासे हाबा मावबोदोंमोन । बिथांनि मख'जाथाव मावबिबानफोरा फारियै 1960 निफ्राय 1963 सिम लुवासुर लाइब्रेरिनि थुनलाइ नेहाथारि , 1964 निफ्राय 1967 सिम हावली मौजा कृस्टि आफादनि गाहाय नेहाथारि , 1975 निफ्राय 1983 सिम बरपेटा जिल्ला बर' थुनलाइ आफादआव थामथि खेब आफादगिरि , 1984 निफ्राय 1989 सिम 'दि बड' खुगा लाइसिनि गाहाय सुजगिरि , बर' थुनलाइ आफादनि बड'  टार्मिन 'लजी साब कमिटिनि लिंथुमगिरि , बर' थुनलाइ आफादनि बड'डिमासा टेक्सबुक प्रेपारेसन साब - कमिटिनि लिंथुमगिरि , 1985 निफ्राय 1986 सिम कक्राझारनि बर' थुनलाइ आफादनि गाहाय मावख'आव लुफुंनाय रुपनाथ ब्रह्म भवननि रांखान्थि फान्ड बाहायनायनि सायाव नायसंगिरि , 1985 निफ्राय 1986 सिम बर' थुनलाइ आफादनि अडिटर , 1986 निफ्राय 1988 सिम बर' थुनलाइ आफादनि बान्जायनायाव गुडउइल मिसननि सोद्रोमा महरै बाहागो लानाय , 1986 निफ्राय 1989 सिम असम साहित्य सभा आरो गुबुन ट्राइबेल साहित्य सभा जेरै बर' , मिचिं , राभानि गेजेरजों बेखेवजानाय गुडउइल मिसनआव सोद्रोमा महरै बाहागो लानायफोरानो मख'जाथावना । बेनि अनगायैबो बिथाङा गोबां आफाद , गौथुमफोर फारियै बासबारि सप्ताहयारि बाजारनि आफादगिरि , ग्रीन मानासनि बोसोनगिरि , मानास बिबार वेलफेयार ससाइटिनि बोसोनगिरि , बर' रेबग्रा जथुमनि आफादगिरि , दुलाराय बिटिसि स्मल टी आबादारि ससाइटिनि आफादगिरि , मानास नेसनेल पार्कनि वाइल्ड लाइफ वार्डेननि हाबा मावबोदोंमोन । बेनि अनगायैबो धरणिधर औवारिआ बर' . असमीया आरो इंराजि राव - थुनलाइ जौगानाय फार्से गोबां बिहोमा होलांदों । बिथांनि सोरजिजानाय राइथाय , खन्थाइ , सावरायथाय , सुंद'  सल ' , सल'मा बिजाबफोरा फारियै - मैहुर सल'मा ( 1980 ) , मोदै खन्थाइ ( 1971 ) , गान्दु सिंनि लाइजाम गांसे ( सुंद'  सल ' , 1979 ) , बर' चुति गल्फ संकलन ( राव सोलायनाय सुंद'  सल ' 1987.1988 ) गोथेनाय लामायाव गोदान आगान ( सुंद'  सल ' 2017 ) , बर' थुनलाइनि महर ( रायथाइ आरो सावरायथाय 2004 ) , दासिमबो गामिनि सिमां नुनो हाया ( खन्थाइ - 2018 ) , एतियाउ गावरे सपन रसिब पारे ( असमीया खन्थाइ ) फोरानो मख'जाथावना । बेनि अनगायैबो बिथाङा गुबुन गुबुन लाइसि , बिसम्बि , खौरां लाइसिफोराव बेसेन गोनां लिरबिदां लिरनानै बर' आरो असमीया थुनलाइनि बाख्रिखौ आबुं खालामनायजों लोगोसे गुबुन गुबुन सावरायमाफोराव बेसेन गोनां लिरबिदा लिरनानै फरायथिना बाहागो लागिरिफोरखौ मुहिहोनो हानायजों लोगोसे थुलुंगाखां होदों । बिथाङा गुबुन गुबुन समाव बर' असमीया आरो इंराजि राव - थुनलाइ जौगानायनि थाखायबो खामानि मावबोदोंमोन । बिथांनि मख'जाथाव माव'थायफोरा जादों फारियै - नर्थ गुवाहाटी , आसाम एबिलिटिनि सिङाव बर' - असमीया - इंराजि डिक्सनारिआवबो गुबुन सासे कम्पिलार्स महरै खामानि मावदों , सिआइएलएल , मइसुरनि सिङाव बर' रावखान्थियावबो खामानि मावदों , आसाम टेक्सबुक प्रडाक्सन करपरेसन गुवाहाटी आरो एससिइआरटिनि बान्जायनायाव बर' टेक्सबुक प्रेपारेसन कमिटिनि सोद्रोमा महरैबो बाहागो लादों । बेजों लोगोसे साहित्य अकाडेमिनि सोद्रोमा महरैबो खामानि मावबोनाया मख'जाथावना जादों । बेबादिनो बर' थुनलाइनि बाख्रिआव गोबां बिहोमा होनायनि थाखाय बिथाङा 1997 माइथायाव बर' थुनलाइ आफादनिफ्राय " समेस्वरी ब्रह्म बान्था " , 2011 माइथायाव " थुनलाइयारि पेन्सन " आरो 2014 माइथायाव " प्रमद चन्द्र ब्रह्म थुनलाइयारि बान्था " खौ मोन्नो हादोंमोन । 
मैहुर सल'मानि लिरगिरि धरणिधर औवारिआ आरो गैलिया , ( आफाद , गौथुमफोरा गोथौ दुखु फोरमायदों )